X'inhi r-raġuni tal-miżura? L-objettiv ta' din il-miżura huwa li jiġi żgurat aċċess f'waqtu għall-vaċċini kontra l-COVID-19 għaċ-ċittadini kollha tal-UE u li jiġi indirizzat in-nuqqas attwali ta' trasparenza fl-esportazzjonijiet ta' vaċċini barra mill-UE. L-Unjoni Ewropea appoġġat l-iżvilupp u l-produzzjoni rapidi ta' diversi vaċċini kontra l-COVID-19 b'total ta' EUR 2.7 biljun u huwa importanti li tiġi protetta l-integrità ta' dan l-investiment sostanzjali mill-baġit tal-UE. Il-Kummissjoni hija mħassba bin-nuqqas ta' trasparenza dwar il-modi kif qed joperaw xi kumpaniji u trid li tingħatalha informazzjoni sħiħa biex tiżgura li dawn jissodisfaw l-impenji kuntrattwali tagħhom b'mod sħiħ. Mhijiex l-intenzjoni tagħna li nrażżnu l-esportazzjonijiet aktar milli huwa assolutament meħtieġ, u l-Unjoni tibqa' impenjata bis-sħiħ favur is-solidarjetà internazzjonali u l-obbligi internazzjonali tagħha. X'inhi n-natura tal-miżuri li adottat il-Kummissjoni? Biex tindirizza din il-kwistjoni serja ħafna u immedjata tas-saħħa pubblika, il-Kummissjoni adottat mekkaniżmu temporanju ta' trasparenza tal-esportazzjoni u awtorizzazzjoni tal-esportazzjoni abbażi tar-Regolament 2015/479 dwar regoli komuni għall-esportazzjoni. Din mhix projbizzjoni tal-esportazzjoni. Din il-miżura tkun immirata speċifikament lejn l-esportazzjonijiet ta' vaċċini tal-COVID-19 koperti minn Ftehim ta' Xiri bil-Quddiem (APA) mal-UE. Dawn l-esportazzjonijiet se jkunu soġġetti għal notifika u awtorizzazzjoni bikrija qabel ma jintbagħtu b'mod effettiv barra mill-UE. Din il-miżura tapplika mit-30 ta' Jannar 2021 u tibqa' għaddejja sal-31 ta' Marzu 2021. Għadd kbir ta' esportazzjonijiet se jkunu eżentati mill-mekkaniżmu. Il-miżura tal-Kummissjoni tkopri l-kummerċ bejn l-Istati Membri tal-UE? Għall-esportazzjonijiet barra mis-suq tal-Unjoni, hija meħtieġa awtorizzazzjoni tal-esportazzjoni prevista fir-Regolament (irrispettivament minn jekk il-prodotti joriġinawx fl-Unjoni jew le). It-tali awtorizzazzjoni għandha tingħata mill-awtoritajiet kompetenti tal-Istat Membru fejn huma manifatturati l-vaċċini u għandha tinħareġ bil-miktub jew b'mezz elettroniku. Liema esportazzjonijiet se jkunu eżentati?* L-esportazzjonijiet lejn ir-Repubblika tal-Albanija, Andorra, il-Bożnija-Ħerzegovina, il-Gżejjer Faeroe, ir-Repubblika tal-Iżlanda, il-Kosovo, il-Prinċipat tal-Liechtenstein, il-Montenegro, ir-Renju tan-Norveġja, ir-Repubblika tal-Maċedonja ta' Fuq, ir-Repubblika ta' San Marino, is-Serbja, il-Konfederazzjoni Żvizzera, l-Istat tal-Belt tal-Vatikan, il-pajjiżi u territorji extra-Ewropej elenkati fl-Anness II tat-Trattat dwar il-Funzjonament tal-Unjoni Ewropea, u l-esportazzjonijiet lejn Büsingen, Heligoland, Livigno, Ceuta u Melilla, l-Alġerija, l-Eġittu, il-Ġordan, il-Libanu, il-Libja, il-Marokk, il-Palestina, is-Sirja, it-Tuniżija, l-Armenja, l-Ażerbajġan, il-Belarus, il-Ġeorġja, Iżrael, il-Moldova u l-Ukrajna. Esportazzjonijiet lejn kwalunkwe wieħed mit-92 pajjiż bi dħul baxx jew medju fil-lista tal-Impenji Kummerċjali Avvanzati tal-COVAX. Esportazzjonijiet ta' vaċċini kontra l-COVID mixtrija u/jew ikkonsenjati permezz ta' COVAX, UNICEF u PAHO b'destinazzjoni lejn kwalunkwe pajjiż ieħor parteċipanti fil-COVAX. Esportazzjonijiet ta' xiri minn Stati Membri tal-UE skont il-Ftehimiet ta' Xiri bil-Quddiem tal-UE u ridirezzjonati lejn pajjiż terz bħala donazzjoni jew bejgħ mill-ġdid. Esportazzjonijiet fil-kuntest ta' rispons għal emerġenza umanitarja. Esportazzjonijiet lejn faċilitajiet li jinsabu fuq il-blata kontinentali ta' Stat Membru jew fiż-żona ekonomika esklużiva ddikjarata minn Stat Membru skont il-Konvenzjoni tan-Nazzjonijiet Uniti dwar il-Liġi tal-Baħar. X'jiġri jekk pajjiż terz ikollu APA ma' manifattur fl-UE? Il-Kummissjoni hija konxja tal-APAs ikkuntrattati minn pajjiżi terzi, u se tagħmel ħilitha biex tiżgura li l-aspettattivi ta' dawn il-pajjiżi biex jiksbu l-konsenji tagħhom jintlaħqu kemm jista' jkun. Nappellaw lill-kumpaniji b'APAs biex jissodisfaw l-obbligi tagħhom li jwettqu l-impenji tagħhom. X'se jiġri issa sal-31 ta' Marzu 2021. Għaliex dan huwa limitat sal-aħħar ta' Marzu? Il-miżura mhux suppost tkun valida biss għal 6 ġimgħat? Minħabba l-urġenza tas-sitwazzjoni, ġustifikata min-nuqqas ta' trasparenza fi żmien meta l-produzzjoni u t-twassil tal-vaċċini għadhom fil-fażi ta' żvilupp u minħabba l-iskarsezza globali temporanja b'riżultat ta' dan, il-miżura ġiet adottata mill-Kummissjoni bl-użu tal-proċedura ta' emerġenza. Dan jippermetti lill-Kummissjoni taġixxi malajr qabel ma l-Istati Membri jiġu kkonsultati formalment. Ir-Regolament jibda japplika mit-30 ta' Janar 2021. Skont ir-Regolament li jippermettilna nadottaw tali rispons għal emerġenza, il-miżuri ma jistgħux jaqbżu s-sitt ġimgħat (l-Artikolu 5(5) tar-Regolament (UE) 2015/479). Madankollu, il-Kummissjoni biħsiebha tipproponi estensjoni ta' din il-miżura sa tmiem Marzu. Skont l-Artikolu 6 ta' dak ir-Regolament, il-miżuri jistgħu jiġu adottati wara dan il-perjodu permezz tal-komitoloġija. Matul il-perjodu inizjali ta' sitt ġimgħat, l-Istati Membri se jiġu kkonsultati dwar l-adattamenti potenzjali tal-miżura attwali u kwalunkwe pass futur potenzjali. Il-Kummissjoni rreaġixxiet fuq talba tal-Istati Membri? Jekk iva, liema? Il-Kummissjoni aġixxiet fuq inizjattiva tagħha stess? L-Istati Membri huma parti mill-Kumitat ta' Tmexxija li jiddiskuti d-deċiżjonijiet kollha fil-kuntest tan-negozjati mal-produtturi tal-vaċċini u s-segwitu tagħhom, inkluża l-possibbiltà li jiġi inkluż mekkaniżmu ta' trasparenza u awtorizzazzjoni fir-rigward tal-esportazzjonijiet tal-vaċċini. L-Istati Membri għandhom diskrezzjoni skont il-miżura adottata mill-Kummissjoni? Kif taħdem is-sistema?** L-Istati Membri huma meħtieġa jistabbilixxu reġimi ta' awtorizzazzjoni tal-esportazzjoni. Il-kumpaniji jitolbu awtorizzazzjoni tal-esportazzjoni fl-Istat Membru fejn jiġu mannifatturati l-vaċċini. L-Istati Membri se jipproċessaw l-applikazzjonijiet għal awtorizzazzjonijiet tal-esportazzjoni malajr kemm jista' jkun u mhux aktar tard minn jumejn ta' xogħol wara li jirċievu l-informazzjoni kollha meħtieġa. Dan il-perjodu jista' jiġi estiż b'jumejn ta' xogħol oħra iżda dan iseħħ biss f'ċirkostanzi eċċezzjonali u għal raġunijiet ġustifikati kif xieraq. Meta jiddeċiedu jekk jagħtux awtorizzazzjoni tal-esportazzjoni skont dan ir-Regolament, l-Istati Membri, flimkien mal-Kummissjoni, għandhom jivvalutaw jekk il-volum tal-esportazzjonijiet huwiex tali li jhedded l-eżekuzzjoni tal-Ftehimiet ta' Xiri bil-Quddiem li l-UE kkonkludiet mal-manifatturi tal-vaċċini. Malli l-Istati Membri taslilhom ir-rikjesta, huma jridu jinnotifikaw minnufih lill-Kummissjoni dwar kwalunkwe applikazzjoni u, wara li janalizzawha, jressqu l-abbozz tad-deċiżjoni tagħhom lill-Kummissjoni. Jekk il-Kummissjoni ma taqbilx mal-abbozz tad-deċiżjoni, hi għandha tippubblika opinjoni u l-Istat Membru għandu jiddeċiedi dwar ir-rijesta għal awtorizzazzjoni skont l-opinjoni tal-Kummissjoni. Sabiex l-awtoritajiet rilevanti jkunu jistgħu jivvalutaw it-talba għall-awtorizzazzjoni tal-esportazzjoni, il-produtturi tal-vaċċini soġġetti għal dan ir-Regolament huma mitluba jipprovdu d-data rilevanti dwar l-esportazzjonijiet tagħhom mid-29 ta' Ottubru 2020 flimkien mal-ewwel talba għall-esportazzjoni tagħhom. Huma jeħtieġu jipprovdu wkoll l-għadd ta' dożi ta' vaċċini li qassmu fl-Unjoni mill-1 ta' Diċembru 2020, kategorizzati skont l-Istat Membru. Anki wara li jawtorizzaw esportazzjoni, l-awtoritajiet kompetenti tal-Istat Membru jistgħu jivverifikaw l-informazzjoni sottomessa mill-esportatur. X'jiġri jekk kumpanija tirrifjuta li tipprovdi d-data retroattiva? In-nuqqas ta' tali informazzjoni jista' jwassal biex l-awtorizzazzjonijiet tal-esportazzjoni jiġu miċħuda. Se jkun hemm pubblikazzjoni tal-azzjonijiet? Min se jippubblikahom u fejn? Il-Kummissjoni se tirrapporta regolarment dwar l-awtorizzazzjonijiet mogħtija u miċħuda. X'tip ta' proposta hija l-iskema ta' awtorizzazzjoni tal-esportazzjoni? Hija att ta' implimentazzjoni. Ir-Regolament huwa kompatibbli mal-impenji tad-WTO u tal-G20? Huwa konformi mal-obbligi u l-impenji internazzjonali kollha tal-UE. L-UE tappoġġa bis-sħiħ il-prinċipju li kwalunkwe miżura meqjusa meħtieġa għall-prevenzjoni jew għat-tnaqqis ta' skarsezzi kritiċi tiġi implimentata b'mod li jkun immirat, trasparenti, proporzjonat, temporanju u konsistenti mal-obbligi tad-WTO. Il-miżura hija wkoll kompletament konformi ma' dak li pproponiet l-UE fil-kuntest tal-inizjattiva tad-WTO dwar il-kummerċ u s-saħħa peress li tagħti kunsiderazzjoni partikolari lill-interess tal-pajjiżi l-anqas żviluppati u li qed jiżviluppaw b'kapaċitajiet ta' manifattura skarsi u li jiddependu ħafna fuq l-importazzjonijiet. L-iskema tiżgura wkoll li l-funzjonament tal-faċilità COVAX ma jiġix ostakolat. L-UE se tiżgura t-trasparenza dwar din il-miżura għas-sħab kummerċjali tagħha fid-WTO. *Aġġornat fit-02/02/2021 fid-9:00. *Aġġornat fl-04/02/2021 fit-15:00.